**รายงานการประชุมสภาเทศบาลนครขอนแก่น**

**สมัยวิสามัญ สมัยที่ 2 ครั้งที่ 1/2558**

**วันที่ 27 กรกฎาคม 2558 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**………………………**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น  |
| 3. | นายเกรียงศักดิ์ | สว่างไสว | สมาชิกสภาเทศบาลนครขอนแก่น  |
| 4. | นางสาวจันทนภา | แสวงการ | สมาชิกสภาเทศบาลนครขอนแก่น  |
| 5. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 6. | นายโกเมน | กันตวธีระ  | สมาชิกสภาเทศบาลนครขอนแก่น |
| 7. | นายมานพ | หวังสวัสดิ์โอฬาร | สมาชิกสภาเทศบาลนครขอนแก่น |
| 8. | นายบุญสม | วิจารจันทร์ | สมาชิกสภาเทศบาลนครขอนแก่น |
| 9. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 10. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น  |
| 11. | นางสาวนริสศรา | เรืองศร | สมาชิกสภาเทศบาลนครขอนแก่น |
| 12. | นายภาสกร | กาญจนวรางกูร | สมาชิกสภาเทศบาลนครขอนแก่น  |
| 13. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 14. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น |
| 15. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 16 | นายสมภพ | วงศ์ก่อ | สมาชิกสภาเทศบาลนครขอนแก่น  |
| 17. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 18. | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 19. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 20 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น  |
| 21. | นายวรินทร์ | เอกบุรินทร์ | สมาชิกสภาเทศบาลนครขอนแก่น  |
| 22 | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |
|  |  |  |  |

# ผู้ไม่เข้าประชุม

1. นายกิตติพล อ้วนไตร สมาชิกสภาเทศบาลนครขอนแก่น –ลากิจ-

2. นางวรินทร์พร ณิชาภัทร์นารากุล สมาชิกสภาเทศบาลนครขอนแก่น –ลากิจ-

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
|  1. | นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
|  2. | นายธวัชชัย | รื่นรมย์สิริ | รองนายกเทศมนตรีนครขอนแก่น |
|  3. | นายจุลนพ | ทองโสภิต | รองนายกเทศมนตรีนครขอนแก่น |
|  4. | นายมนตรี | สิงหปุณณภัทร | รองนายกเทศมนตรีนครขอนแก่น |
|  5. | นายชัชวาล | พรอมรธรรม | รองนายกเทศมนตรีนครขอนแก่น |

 6. นายสุภัฐวิทย์ ธารชัย ปลัดเทศบาลนครขอนแก่น

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น

- สมัยสามัญ สมัยที่ 2 ครั้งที่ 1 / 2558 เมื่อวันที่ 30 มิถุนายน 2558

 ระเบียบวาระที่ 3 เรื่องเสนอญัตติขอรับความเห็นชอบค่าใช้จ่ายเกี่ยวกับกิจการจราจร ประจำปีงบประมาณ พ.ศ.2559

ระเบียบวาระที่ 4 เรื่องเสนอญัตติขอความเห็นชอบการดำเนินการนอกเขตเทศบาลนครขอนแก่น

ระเบียบวาระที่ 5 เรื่องญัตติอื่น ๆ

**นายสุภัฐวิทย์ ธารชัย ปลัดเทศบาลนครขอนแก่น**

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

สวัสดีค่ะท่านนายกเทศมนตรี รองนายกเทศมนตรี ที่ปรึกษานายกเทศมนตรี เลขานุการนายกเทศมนตรี ท่านสมาชิกสภาเทศบาล ท่านผู้มีเกียรติและชาวชุมชนทุกชุมชนวันนี้เป็นวันเปิดประชุมสภาเทศบาลนครขอนแก่น สมัยวิสามัญ สมัยที่ 2 ครั้งที่ 1/2558 ประจำปี พ.ศ.2558 ขณะนี้มีสมาชิกสภาเทศบาลมาครบองค์ประชุมแล้ว ดิฉันขอดำเนินการประชุมไปตามระเบียบวาระ

**ระเบียบวาระที่ 1 เรื่องที่ประธานแจ้งให้ทราบ**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

สมาชิกสภาเทศบาลลากิจ จำนวน 2 ท่าน ได้แก่ 1.นายกิตติพล อ้วนไตร 2.นางวรินทร์พร ณิชาภัทร์นารากุล

**มติที่ประชุม**: **รับทราบ**

**ระเบียบวาระที่ 2 เรื่องรับรองรายงานการประชุมสภาเทศบาลนครขอนแก่น**

- **สมัยสามัญ สมัยที่ 2 ครั้งที่ 1 / 2558 เมื่อวันที่ 30 มิถุนายน 2558**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ดิฉันขอให้ที่ประชุมรับรองรายงานการประชุมสภาเทศบาลนครขอนแก่น สมัยสามัญ สมัยที่ 2 ครั้งที่ 1 / 2558 ประจำปี พ.ศ.2558 เมื่อวันที่ 30 มิถุนายน 2558 นะคะ หากท่านใดจะขอแก้ไขเพิ่มเติมขอเชิญได้ มีทั้งหมด 12 หน้าโดยพิจารณาเรียงหน้าไป หน้าที่ 1,2,3,4,5,6,7,8,9,10,11,12 เมื่อครบทุกหน้าแล้ว ดิฉันจะขอมติเลย ท่านใดให้การรับรองรายงานการประชุมสภาเทศบาลนครขอนแก่น สมัยสามัญ สมัยที่ 2 ครั้งที่ 1/2558 เมื่อวันที่ 30 มิถุนายน 2558 โปรดยกมือ เห็นชอบ 21 เสียง งดออกเสียง (ไม่มี) (สมาชิกยกมือเป็นเอกฉันท์)

**มติที่ประชุม** **เป็นอันว่าที่ประชุมแห่งนี้มีมติเห็นชอบ 21 เสียง** **รับรองรายงานการประชุมสภาเทศบาล สมัยสามัญ สมัยที่ 2 ครั้งที่ 1/2558 ประจำปี พ.ศ.2558 เมื่อวันที่ 30 มิถุนายน 2558**

**ระเบียบวาระที่ 3 เรื่องเสนอญัตติขอรับความเห็นชอบค่าใช้จ่ายเกี่ยวกับกิจการจราจร ประจำปีงบประมาณ พ.ศ.2559**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านรองฯมนตรีเสนอญัตติต่อสภาค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

กราบเรียนท่านประธานสภาเทศบาลนครขอนแก่น สำหรับญัตติขอรับความเห็นชอบค่าใช้จ่ายเกี่ยวกับกิจการจราจรประจำปีงบประมาณ2559 ในเบื้องต้นขออนุญาตแก้ไขข้อความในญัตติดังต่อไปนี้ ข้อ2 ในส่วนท้ายที่มีข้อความดังนี้ขออนุญาตตัดออก ข้อ3โครงการจัดซื้อเครื่องวัดแอลกอฮอล์ และเครื่องคอมพิวเตอร์จัดเก็บข้อมูล ขออนุญาตแก้ไขข้อความเป็นข้อความว่าข้อ3 โครงการจัดซื้อเครื่องวัดแอลกอฮอล์ เครื่องคอมพิวเตอร์จัดเก็บข้อมูลและเครื่องพิมพ์แบบฉีดหมึก ขออนุญาตที่จะแก้ไขข้อความและขอรับรองจากสมาชิกสภาเทศบาลด้วยครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 ท่านสมาชิกสภาเทศบาลขอรับรองในที่ประชุมด้วยค่ะ โปรดยกมือ(สมาชิกยกมือเป็นเอกฉันท์)รับรองถูกต้องค่ะ ขอเชิญท่านรองฯมนตรีเสนอญัตติต่อสภาค่ะ

**นายมนตรี สิงหปุณณภัทร รองนายกเทศมนตรีนครขอนแก่น**

เรื่อง ญัตติขอรับความเห็นชอบค่าใช้จ่ายเกี่ยวกับกิจการจราจรประจำปีงบประมาณ พ.ศ.2559

เรียน ประธานสภาเทศบาลนครขอนแก่น

ข้าพเจ้าขอเสนอญัตติขอรับความเห็นชอบค่าใช้จ่ายเกี่ยวกับกิจการจราจรประจำปีงบประมาณ พ.ศ.2559 เพื่อจ่ายเป็นค่าใช้จ่ายในการดำเนินการด้านการจัดการจราจรตามที่สถานีตำรวจภูธรเมืองขอนแก่นได้เสนอโครงการเพื่อขอรับการสนับสนุน โดยได้พิจารณาถึงความจำเป็นเหมาะสมเรียบร้อยแล้ว จำนวน 5 โครงการ เป็นเงินทั้งสิ้น 5,229,300 บาท ตั้งจ่ายจากเงินรายได้ ดังนี้

1. โครงการจัดซื้อรถยกลากจูงพร้อมอุปกรณ์ ตั้งจ่ายไว้ 2,500,000 บาท เพื่อจ่ายเป็นค่าจัดซื้อรถยกลากจูงพร้อมอุปกรณ์ จำนวน 1 คัน เพื่อใช้ในราชการภารกิจด้านงานจราจร

2. โครงการจัดซื้ออุปกรณ์จุดตรวจกวดขันวินัยจราจร ตั้งจ่ายไว้ 840,000 บาท เพื่อจ่ายเป็นค่าจัดซื้ออุปกรณ์จุดตรวจกวดขันวินัยจราจร

3. โครงการจัดซื้อเครื่องวัดแอลกอฮอล์ เครื่องคอมพิวเตอร์จัดเก็บข้อมูลและเครื่องพิมพ์แบบฉีดหมึก ตั้งจ่ายไว้ 398,300 บาท เพื่อจ่ายเป็นค่าจัดซื้อเครื่องวัดแอลกอฮอล์ เครื่องคอมพิวเตอร์จัดเก็บข้อมูลและเครื่องพิมพ์แบบฉีดหมึก

4. โครงการจัดซื้อรถจักรยานยนต์สายตรวจจราจร ตั้งจ่ายไว้ 660,000 บาท เพื่อจ่ายเป็นค่าจัดซื้อรถจักรยานยนต์สายตรวจจราจรพร้อมอุปกรณ์ตกแต่ง จำนวน 6 คันๆ ละ 110,000 บาท เป็นเงิน 660,000 บาท เพื่อใช้ในราชการภารกิจด้านงานจราจร

5. โครงการจัดซื้อรถยนต์ตรวจการณ์จราจร ตั้งจ่ายไว้ 831,000 บาท เพื่อจ่ายเป็นค่าจัดซื้อรถยนต์ตรวจการณ์จราจรพร้อมอุปกรณ์ตกแต่ง จำนวน 1 คัน เพื่อใช้ในราชการภารกิจด้านงานจราจร

ขอได้โปรดนำเสนอต่อที่ประชุมสภาเทศบาลนครขอนแก่น เพื่อพิจารณาต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปราย ขอเชิญเลยนะคะ ขอเชิญคุณสมภพ วงศ์ก่อ ค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาที่เคารพ ท่านผู้บริหารและท่านผู้นำชุมชน กระผมนายสมภพ วงศ์ก่อ สมาชิกสภาเทศบาลนครขอนแก่น ในการอนุมัติงบประมาณรายจ่ายเกี่ยวกับกิจการจราจรปีงบประมาณ2559 ปีนี้ก็ถือว่าเป็นปกติที่ทางจราจรของบประมาณเข้ามา ซึ่งสิ่งที่เขาขอเข้ามาก็มาจากรายได้เปรียบเทียบปรับผู้ทำผิดกฎจราจรก็กลับมาให้เทศบาลเรา แล้วเขาก็มาขอส่วนนี้เข้าไปพัฒนาในกิจกรรมของตำรวจ ในส่วนนี้ก็เห็นด้วย ปีนี้เขาขอมาอยู่ที่ 5,229,300 บาท ถ้านับเป็นเงินก็จะอยู่ที่ 60 เปอร์เซ็นของเบี้ยค่าปรับที่เขานำมาส่งเทศบาล ในส่วนนี้ผมเห็นด้วยที่จะอนุมัติงบประมาณเพื่อไปพัฒนาในการใช้จ่ายในกิจการของจราจร เพราะว่าปัจจุบันนี้ในเขตเทศบาลนครขอนแก่น ไม่ว่าจะอุบัติเหตุหรือว่าการกระทำผิดเองของประชาชนและตามมาด้วยความสูญเสียไม่ว่าจะเป็นทรัพย์สินหรือเสียชีวิต ในส่วนนี้ข้อที่1.โครงการจัดซื้อรถลากจูงพร้อมอุปกรณ์เดิมนั้นจราจรได้ใช้บริการของอู่ซ่อมรถที่เขามีรถลากจูงและมีการคิดค่าบริการในการใช้แต่ละครั้งโดยผู้กระทำความผิดต้องจ่ายเอง ถ้าทางเทศบาลเราอนุมัติงบประมาณส่วนนี้เป็นเงิน 2,500,000 บาท เพื่อจัดซื้อรถลากจูง ในการเข้าไปใช้ก็ต้องมีบุคลากรมีความชำนาญในการยกและมีผู้ช่วย ไม่ทราบว่าทางจราจรได้เตรียมบุคลากรเหล่านี้ไว้ไหม ก็กราบเรียนไปยังท่านประธานสภาเทศบาลผ่านไปยังผู้บริหาร และอีกส่วนในการให้บริการประชาชนจะมีการเรียกเก็บค่าบริการไหมแล้วจะเอาเงินส่วนนี้ไปอยู่ในหมวดไหน ในส่วนนี้ก็กราบเรียนท่านประธานสภาเทศบาลถามเพื่อทำความเข้าใจ และส่วนในรายละเอียดต่างๆ ผมเข้าใจว่าวันนี้เราเสนอในหลักการเพื่ออนุมัติงบประมาณในรายละเอียดการจัดซื้อของต่างๆก็จะว่ากันอีกทีครับ ขอกราบเรียนถามท่านประธานสภาเทศบาลในเบื้องต้นแค่นี้ครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปราย ขอเชิญคุณธนภณ กิตติวิมลชัย ค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลเทศบาลนครขอนแก่นในวันนี้ครับ รวมทั้งพ่อแม่พี่น้องในส่วนข้าราชการประจำ ญัตติที่ฝ่ายบริหารได้เสนอขอความเห็นชอบในสภาเทศบาลนครขอนแก่นในวันนี้ใน 5 รายการที่เห็น ตัวกระผมนายธนภณ กิตติวิมลชัย ในนามสมาชิกสภาเทศบาลนครขอนแก่น ผมเห็นด้วยอย่างยิ่งกับสิ่งที่นำเสนอ เพราะปัจจุบันสภาพการจราจรในเมืองขอนแก่นเราจะคล้ายกับกรุงเทพฯ อุปกรณ์ที่นำเสนอล้วนแต่เป็นปัจจัยที่จะคาดหวังว่าจะไปนำไปอำนวยความสะดวกให้เกิดขึ้นกับผู้คนที่เป็นผู้ประกอบการผู้คนที่ต้องสัญจรไปมาโดยยานพาหนะต่างๆ แต่ประเด็นที่ผมเป็นห่วงอยู่ตอนนี้คือเรื่องของบุคลากรที่จะมาทำหน้าที่ที่ใช้อุปกรณ์พวกนี้ พวกเราขาดบุคลากรที่ใส่ใจทุ่มเทอย่างจริงจังผมไม่แน่ใจว่าเขาทุ่มเทหรือยัง แต่สภาพที่ผมพบเห็นน่าจะคาบเกี่ยวกับความคาดหวังการแก้ไขปัญหาเรื่องนี้ เขาอาจจะทุ่มเทในระดับหนึ่งเพื่อไปจับกุมผู้กระทำผิดระเบียบแต่ที่ดูคือไม่ทั่วถึงหรือเลือกทำ ผมเชื่อว่าไม่ใช่การเลือกปฏิบัติแต่ผมว่าเกิดจากการเลือกพื้นที่ปฏิบัติเพื่อเป้าหมายแบบไหนผมไม่แน่ใจ ผมอยากเรียนผ่านท่านประธานสภาเทศบาลไปยังผู้บริหารไปถึงเจ้าหน้าที่ตำรวจ พ่อแม่พี่น้องที่เป็นเจ้าหน้าที่ตำรวจที่เป็นผู้จะนำเครื่องมือใช้สอยพวกนี้ที่เทศบาลนครขอนแก่นเห็นชอบในหลักการในวันนี้ไปสู่การแก้ไขปัญหาอย่างจริงจัง ที่ผ่ามาในเขตเทศบาลนครขอนแก่นเห็นบ่อยเกือบทุกเส้นทางตำรวจใช้วิธีการไปล็อคล้อ ปรากฏว่าลักษณะที่กระทำไม่เป็นคุณกับผู้ที่สัญจรเพราะคนที่ประสบเหตุแบบนั้นต้องใช้เวลาที่คาบเกี่ยวระหว่างที่จะให้คนมาปลดล็อคก็ใช้เวลาเป็นชั่วโมงซึ่งตรงนี้ก็เป็นปัจจัยที่สร้างความติดขัดในการสัญจรไปมา ในประเด็นที่ซื้อรถลากจูงผมเชื่อว่าเป็นประโยชน์มากถ้าถูกไปใช้อย่างจริงจัง ที่ผมเป็นห่วงผมเชื่อว่าในสภาพปัจจุบันนี้คนทำผิดจำนวนมาก รถลากจูงผมยังเป็นห่วงว่าจะไปจอดที่ไหน ผมอยากให้คาดการณ์ดูเรื่องอย่างนี้จะเกิดขึ้นอย่างไร โดยภาพรวมผมเห็นด้วยอย่างยิ่งกับโครงการทั้ง 5 โครงการ อีกประเด็นหนึ่งโครงการเครื่องวัดแอลกอฮอล์ ถ้าท่านผู้ร่วมสังเกตการณ์ดูข่าวตำรวจนครบาลหรือผู้ช่วยสำนักงานตำรวจแห่งชาติ ขับรถผ่านไปผ่านมาปรากฏว่าเจ้าหน้าที่เรียกตรวจโดยเครื่องมือประเภทนี้ ผมอยากฝากเรียนท่านประธานสภาเทศบาลไปยังผู้บริหารช่วยแลกเปลี่ยนหน่อยครับ ลักษณะแบบนี้ผมเคยเจอด้วยตัวเอง ไปออกกำลังกายมาขับรถมาโดยสภาพร่างกายที่ไม่มีร่องรอยของแอลกอฮอล์ แล้วถูกสั่งให้เป่าแล้วเจ้าหน้าที่สั่งให้เป่าก็ปฏิบัติตามหน้าที่ แต่สิ่งหนึ่งที่ขาดการสังเกตการณ์ ผมว่าบางเรื่องบางคนพอเห็นสภาพสิ่งที่ปรากฏแก่สายตาน่าจะพอชี้ได้ว่าบุคคลนั้นดื่มมาหรือไม่ ต้องมีความเสี่ยงอยู่ในระดับหนึ่งถึงให้เขาเป่า ไม่ใช่สุ่มเจอใครก็ให้เป่าหมด ผมว่าไม่ยุติธรรมครับ เพราะถ้าเป็นลักษณะนั้นจะเป็นการคุกคามได้ เรียนท่านผู้บริหารไปถึงเจ้าหน้าที่ผู้รับผิดชอบ ที่กระทำการเรื่องแบบนี้อาจจะต้องเข้าสู่กระบวนการเรียนรู้สร้างความเข้าใจการสังเกตลักษณะของคนที่มีการดื่มแอลกอฮอล์มา เพื่อทำให้ขั้นตอนในการปฏิบัติสั้นลง เป็นความสุขอย่างหนึ่งในเรื่องสภาพจิตใจของคนในสังคมเมืองเราครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มอีกไหมค่ะ ถ้าไม่มีสมาชิกสภาเทศบาลท่านใดอภิปรายขอเรียนเชิญท่านนายกเทศมนตรีค่ะ

**นายธีระศักดิ์ ฑีฆายุพันธุ์ นายกเทสมนตรีนครขอนแก่น**

 กราบเรียนท่านประธานสภาเทศบาล ท่านสมาชิกสภาเทศบาล หัวหน้าส่วนการงาน ท่านผู้นำชุมชน ท่านผู้มีเกียรติครับ อยากจะเรียนให้ทราบถึงกระบวนการในการนำเสนองบประมาณจากสถานีตำรวจภูธรเมืองขอนแก่นการจราจรที่ของบประมาณสนับสนุนจากเทศบาลนครขอนแก่น ปีนี้มีกระบวนการที่รอบคอบและชัดเจนมากในการปฏิบัติมากกว่าทุกปี ปีนี้ได้มีการประชุมนอกรอบโดยรองผู้กำกับจราจรได้มานำเสนอถึงรายละเอียดโครงการ ความต้องการวัตถุประสงค์ในการที่จะขอวัสดุครุภัณฑ์ทั้งหลายเพื่อไปดำเนินการสมาชิกสภาเทศบาลได้มีการพูดคุยสอบถาม งบประมาณเดิมที่ขอมามูลค่าถึง9ล้านบาท เป็นรถตรวจการ 2 คัน รถจักรยานยนต์10 คัน รถลากจูงวัสดุอุปกรณ์ที่เกี่ยวข้องกับการจราจรสัญญาณไฟสารพัด พอสมาชิกสภาเทศบาลได้มีการซักถามถึงรายละเอียดการใช้ประโยชน์จริงของแต่ละกิจกรรมแต่ละครุภัณฑ์ว่ามีการใช้ประโยชน์อย่างไร ซึ่งผู้รับผิดชอบที่เป็นผู้นำเสนอท่านเองก็ไปพูดเสนอขอตัดบนความเหมาะสม แล้วสมาชิกสภาเทศบาลกับผู้บริหารก็ได้มีการพิจารณาด้วยความรอบคอบ แล้วก็มีการปรับลดบางโครงการลง จากงบประมาณ 9 ล้านบาท เหลือประมาณ 5 ล้านกว่าบาทนี้เป็นประการที่1 ประการที่2 ข้อมูลที่เราได้รับจากผู้รับผิดชอบที่มานำเสนอผมยกตัวอย่างซึ่งเป็นคำถามของท่านสมาชิกสภาเทศบาล กรณีรถลากจูงจะมีคนขับผู้รับผิดชอบหรือไม่ จากวันที่เราประชุมร่วมท่านก็ได้นำเสนอให้เราทราบว่าเดิมทีมีรถลากจูงโดยสำนักงานตำรวจแห่งชาติได้จัดซื้อให้ในอดีตที่นานมาแล้ว ปัจจุบันก็หมดสภาพไม่สามารถใช้การได้อีกต่อไปและมีคนรับผิดชอบที่จะขับรถลากจูงเหล่านี้ซึ่งทางเราพิจารณาแล้วก็เห็นควร โดยเฉพาะอย่างยิ่งสาระสำคัญในการใช้ก็คือกรณีรถที่เกิดอุบัติเหตุจะสามารถนำรถลากจูงไปใช้ เพื่อลากจูงรถที่เกิดอุบัติเหตุได้ ส่วนกรณีเรื่องคิดค่าใช้จ่ายในกรณีการใช้รถลากจูงมีค่าใช้จ่ายหรือไม่สำหรับที่นำเสนอวันนั้นเขาไม่ได้พูดถึงประเด็นนี้ สมมุติถ้าจะมีการจัดเก็บแล้วจะแบ่งให้เทศบาลได้หรือไม่ การจะแบ่งเทศบาลได้ก็คือต้องเป็นไปตามระเบียบ ตามพรบ.หรือกฎหมายกำหนดไว้เท่านั้น เช่นเป็นค่าปรับจราจรพวกเหล่านี้เราถึงจะแบ่งได้ ค่าใช้จ่ายอื่นใดที่ไม่เกี่ยวข้องกับ พรบ.หรือระเบียบเราไม่สามารถไปแบ่งได้แต่เพื่อความสบายใจก็จะมีการสอบถามให้ว่าจะมีการเรียกเก็บหรือไม่ อีกสิ่งหนึ่งที่เป็นความไม่สบายใจ เรามีการจัดซื้อให้มากมายในแต่ละปี ปีละหลายล้านบาทแล้วการรับผิดชอบเป็นเช่นไรเราเองก็รับทราบระบบราชการ ผมเป็นนายกเทศมนตรีดำรงตำแหน่ง3ปี ผู้กำกับเปลี่ยนไป 3 คนรองจราจรก็เปลี่ยนไป 3 คน แต่ละคนมาก็จะเสนอโครงการกว่าโครงการจะได้รับเขาก็ย้ายแล้ว ดังนั้นการดูแลอย่างต่อเนื่องเราก็มานั่งคิดว่าเขาจะดูแลต่อเนื่องให้เราได้อย่างไรแล้วติดตามอย่างต่อเนื่องจะทำได้อย่างไรระบบราชการที่ยังเป็นแบบนี้อยู่ประชาชนจะเกิดความสบายใจได้อย่างไรแล้วเราเป็นตัวแทนของภาคประชาชนในการกลั่นกรองงบประมาณโครงการแล้วก็เอาเข้าสภาเทศบาลเพื่ออนุมัติให้ แล้วคนที่อนุมัติให้แบบเราซึ่งเป็นตัวแทนภาคประชาชนจะเกิดความสบายใจได้อย่างไรว่าเมื่อมอบไปแล้วจะมีการดูแลที่ดีเพียงพอ ผมว่าในปีนี้อาจจะต้องทำเป็นตัวอย่างหลังจากที่ผ่านสภาเทศบาลอนุมัติไปเรียบร้อยก็ต้องมีหนังสือจากทางเทศบาลเพื่อสอบถามความห่วงใยในการดูแลบำรุงรักษา ว่าดูแลอย่างไรที่จะเกิดการใช้ที่มีประสิทธิภาพอย่างแท้จริงก็คงจะต้องมีมาตรการนี้เพิ่มเติม ส่วนกรณีเรื่องมาตรฐานการใช้เครื่องตรวจวัดแอลกอฮอล์ในการตรวจวัดประชาชนทั่วไป จริงแล้วสาระสำคัญเรื่องนี้โดยระเบียบกฎหมายมีขั้นตอนการปฏิบัติแต่เนื่องจากว่าหลายด่านที่เกิดขึ้นบางทีก็ใช้อาสาสมัครใช้เจ้าหน้าที่ที่ไม่ใช่เจ้าหน้าที่ตำรวจเป็นผู้ปฏิบัติ ก็จะใช้ดุลพินิจใช้ความเคยชิน แล้วแต่จะปฏิบัติหรือไม่ปฏิบัติอาจจะไม่มีขั้นตอนที่ชัดเจน แต่ผมว่ากรณีที่ท่านยกเรื่องเป็นกรณีตัวอย่างที่ออกไปเป็นข่าวทั่วประเทศกับผู้ใหญ่ท่านหนึ่งที่โดนตรวจ ผมว่าเขาคงมีมาตรการที่ชัดเจนแล้วว่าควรจะดำเนินการอย่างไร แต่อย่างไรก็ตามทีการที่จะตรวจในจุดบางจุดโดยตรวจวัดแอลกอฮอล์ สำหรับผมมองว่าตรวจอย่างไรก็คงจะลำบาก ถ้าจะไปน่าจะไปแถวที่มีสถานที่บริการเช่นถนนรื่นรมย์เป็นต้น ส่วนมากจะไปตั้งที่ไม่ใกล้สถานที่บริการไปตรวจคนที่ไม่ได้ดื่มสร้างความไม่สะดวกให้กับเขา ซึ่งตรงนี้น่าจะมีการแลกเปลี่ยนกันว่าควรจะอย่างไร ในรอบ1เดือนมีตรวจสัก 3 ครั้งได้ไหมตรงหน้าสถานที่บริการแบบนี้เป็นต้นเพื่อให้เกิดการใช้ประโยชน์ได้จริง ก็ขอบคุณสำหรับคำแนะนำก็คงจะมีการแลกเปลี่ยนกับทางผู้รับผิดชอบโดยสำนักงานตำรวจ เพราะล่าสุดก็ได้มีการพูดคุยกันบางเรื่องเช่นกล้องวงจรปิดที่ทางตำรวจมีอยู่ในปัจจุบันก็เกิดปัญหาเมื่อชำรุดไม่มีงบประมาณในการซ่อมแซมเรื่องค่าไฟจำนวนมากที่เขาไม่ได้จ่ายก็เป็นปัญหาหลักของตำรวจอยู่เหมือนกัน ซึ่งก็มีการขอความช่วยเหลือโดยระเบียบของเราที่ดูแล้วระเบียบเราก็ไม่เอื้อ เราก็แนะนำไปว่าเขาน่าจะเซ็นสัญญาขอความร่วมมือกับทางการไฟฟ้า ให้การไฟฟ้ามีส่วนร่วมในการดูแลชีวิตและทรัพย์สินโดยการไม่คิดค่าใช้จ่ายค่าไฟกับอุปกรณ์ที่ต้องใช้ไฟฟ้าเช่นกล้องวงจรปิด ก็จะทำให้ตำรวจประหยัดค่าใช้จ่าย และล่าสุดผมก็ได้นำเรียนเรื่องนี้ต่อผู้ว่าราชการจังหวัด ท่านผู้ว่าราชการจังหวัดก็จะเป็นคนกลางที่ประสานงานเพื่อความร่วมมือและไม่เป็นภาระทางด้านงบประมาณ ก็ขอบคุณสำหรับความห่วงใยของท่านสมาชิกสภาเทศบาล ขั้นตอนหลังจากนี้เมื่อแล้วเสร็จ เราก็จะได้เอาการอนุมัติ จากสภาเทศบาลเที่ยวนี้เพื่อนำเสนอผู้ว่าราชการจังหวัดอนุมัติเสร็จเราก็จะไปตั้งงบประมาณในปี2559 ซึ่งจะเข้างบประมาณเพื่อจะอนุมัติอีกครั้งหนึ่งเพื่อการใช้จ่ายเงินในเดือนสิงหาคม ต้องขอบคุณเพื่อนสมาชิกสภาเทศบาลครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดเห็นชอบค่าใช้จ่ายเกี่ยวกับกิจการจราจร ประจำปีงบประมาณ พ.ศ.2559 โปรดยกมือ เห็นชอบ 21 เสียง งดออกเสียง (ไม่มี) ไม่มีนะคะ (สมาชิกยกมือเป็นเอกฉันท์)

**มติที่ประชุม: เป็นอันว่าที่ประชุมแห่งนี้มีมติเห็นชอบ 21 เสียง เห็นชอบค่าใช้จ่ายเกี่ยวกับกิจการจราจร ประจำปีงบประมาณ พ.ศ.2559**

**ระเบียบวาระที่ 4 เรื่องเสนอญัตติขอความเห็นชอบการดำเนินการนอกเขตเทศบาล นครขอนแก่น**

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเชิญท่านนายกเทศมนตรีเสนอญัตติต่อสภา ค่ะ

**นายธีระศักดิ์ ฑีฆายุพันธุ์ นายกเทศมนตรีนครขอนแก่น**

เรื่อง ญัตติขอความเห็นชอบการดำเนินกิจการนอกเขตเทศบาลนครขอนแก่น

เรียน ประธานสภาเทศบาลนครขอนแก่น

ด้วยคณะผู้บริหารเทศบาลนครขอนแก่นได้พิจารณาเห็นว่าเทศบาลในเขตผังเมืองรวมเมืองขอนแก่นมีภูมิประเทศติดต่อกัน จำเป็นต้องดำเนินกิจการสาธารณูปโภคร่วมกัน เทศบาลนครขอนแก่นจึงได้ลงนามความเข้าใจว่าด้วยความร่วมมือการดำเนินกิจการสาธารณูปโภคกับเทศบาลอีก 4 แห่ง ที่อยู่ในเขตพื้นที่ของการดำเนินกิจการสาธารณูปโภคร่วมกัน ทั้งนี้ได้ลงนามแล้วตั้งแต่วันที่ 23 เมษายน พ.ศ. 2558 รายละเอียดตามสิ่งที่ส่งมาด้วย

คณะผู้บริหารเทศบาลทั้ง 5 แห่ง ได้พิจารณาเห็นว่าการดำเนินกิจการสาธารณูปโภคร่วมกันจำเป็นต้องจัดตั้งบริษัทจำกัดขึ้นตามมาตรา 57 ทวิและมาตรา 57 ตรีแห่งพระราชบัญญัติเทศบาล พ.ศ. 2496 ซึ่งการดำเนินการขออนุมัติจัดตั้งบริษัทจำกัดต่อกระทรวงมหาดไทย เพื่อบริหารจัดการสาธารณูปโภค ซึ่งจะต้องมีการเข้าถือหุ้นในบริษัทจำกัดตามที่กฎหมายกำหนด รวมทั้งกิจการที่จะดำเนินการยังเป็นกิจการที่ต้องกระทำการนอกเขตเทศบาลด้วย

คณะผู้บริหารเทศบาลนครขอนแก่น จึงขอเสนอญัตติขอความเห็นชอบต่อสภาเทศบาลนครขอนแก่น ในคราวประชุมสภาเทศบาลนครขอนแก่น สมัยวิสามัญ สมัยที่ 2 โดยมีรายละเอียดต่อไปนี้

1. ขอให้สภาเทศบาลนครขอนแก่น พิจารณาเห็นชอบให้เทศบาลนครขอนแก่นสามารถกระทำกิจการนอกเขตเทศบาลนครขอนแก่น เพื่อทำกิจการรถด่วนสาธารณะและทำกิจการสาธารณูปโภคระบบขนส่งมวลชนและโครงการพัฒนาโครงสร้างพื้นฐานร่วมกันที่อยู่เขตเทศบาลอีก 4 แห่ง ได้แก่ เทศบาลเมืองศิลา, เทศบาลตำบลเมืองเก่า,เทศบาลตำบลสำราญ, และเทศบาลตำบลท่าพระ โดยการจัดตั้งบริษัทจำกัดร่วมกันขึ้นตามมาตรา 57 ทวิ และมาตรา 57 ตรีแห่งพระราชบัญญัติเทศบาล พ.ศ. 2496

2. ขอให้สภาเทศบาลนครขอนแก่น พิจารณาให้ความเห็นชอบการที่เทศบาลนครขอนแก่นจะเข้าถือหุ้นในบริษัทจำกัดของเทศบาลทั้ง 5 แห่ง ที่จะขออนุมัติจัดตั้งต่อกระทรวงมหาดไทย โดยการเข้าถือหุ้นของเทศบาลนครขอนแก่นมีมูลค่าเกินกว่าร้อยละ 60

ดังนั้น เพื่อให้การดำเนินงานในเรื่องดังกล่าวบรรลุวัตถุประสงค์ คณะผู้บริหารเทศบาลนครขอนแก่นจึงขอเสนอญัตตินี้ ต่อที่ประชุมสภาเทศบาลนครขอนแก่น เพื่อโปรดพิจารณาให้ความเห็นชอบในเรื่องดังกล่าว ต่อไป

ขอแสดงความนับถือ

ธีระศักดิ์ ฑีฆายุพันธุ์

(นายธีระศักดิ์ ฑีฆายุพันธุ์)

นายกเทศมนตรีนครขอนแก่น

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบา**

มีท่านสมาชิกสภาเทศบาลท่านใดจะอภิปราย ขอเชิญนะคะ ขอเชิญท่านนายกเทศมนตรี ค่ะ

**นายธีระศักดิ์ ฑีฆายพันธุ์ นายกเทศมนตรีนครขอนแก่น**

 กราบเรียนท่านประธานสภาเทศบาล ท่านสมาชิกสภาเทศบาล ท่านคณะผู้บริหารส่วนการงาน ท่านผู้นำชุมชนท่านผู้มีเกียรติครับ ต้องขอบพระคุณท่านสมาชิกสภาเทศบาลที่เห็นชอบ การดำเนินกิจการนอกเขตเทศบาลนครขอนแก่นโดยกระบวนการของคณะผู้บริหารและสมาชิกสภาเทศบาลที่ทำร่วมกันมาโดยตลอด คณะผู้บริหารจะนำรายงานความคืบหน้าให้สมาชิกสภาเทศบาลได้รับทราบรายละเอียดและได้มีการสอบถามติดตามจากท่านสมาชิกสภาเทศบาลด้วยความรอบคอบมาโดยตลอด เฉพาะญัตติที่เสนอนี้เพื่อนสมาชิกสภาเทศบาลได้ร่วมกันคิดร่วมกันปรับปรุงแก้ไขถึง 3 รอบด้วยความรอบคอบแล้วคนก็เป็นห่วงเป็นใย เหตุผลก็คือยังไม่เคยมีเทศบาลใดในประเทศไทยที่นำเสนอเรื่องราวเหล่านี้มาก่อนนี้เป็นประการที่1 ประการที่ 2 ใน 5 เทศบาลที่ร่วมมือกันขณะนี้อีก 4 เทศบาลรอเทศบาลนครขอนแก่นเสนอญัตติเช่นนี้ เพื่อเป็นต้นแบบและแนวทาง ซึ่งอีก 4 เทศบาลที่เหลือก็จะนำเสนอในกระบวนการแบบเดียวกัน ประการที่3การดำเนินการหลังจากผ่านสภาเทศบาลครบทั้ง 5 เทศบาลก็จะมีความร่วมมือในการทำหนังสือเพื่อ ขออนุมัติต่อผู้ว่าราชการจังหวัดเพื่อส่งไปยังกระทรวงมหาดไทย โดย 5 เทศบาลจะขออนุมัติจัดตั้งบริษัทจำกัด

เพื่อดำเนินการสาธารณูปโภคขั้นพื้นฐาน โดยเฉพาะอย่างยิ่งกรณีระบบขนส่งมวลชนสาธารณะ ประการที่4สิ่งที่สมาชิกสภาเทศบาลไม่เคยละเลยก็คือมีการสอบถามความคืบหน้าอยู่เป็นระยะและผู้บริหารด้วยความเคารพต่อสมาชิกสภาเทศบาลและผู้บริหารส่วนการงาน เราก็จะนำเรื่องนี้แจ้งให้ทุกท่านได้รับทราบโดยไม่เคยละเลย แล้วทุกคนก็อยู่ในกระบวนการและรับทราบเรื่องนี้มาโดยตลอดแต่สิ่งที่เป็นอุปสรรคค่อนข้างมาก

ก็คือทุกหน่วยงานที่เกี่ยวข้องด้วยทั้งหมดตั้งแต่หน่วยงานเริ่มต้นอย่างเราเองก็คือเทศบาลนครขอนแก่นจนไปถึงหน่วยงานภูมิภาคและราชการส่วนกลางเนื่องจากไม่เคยมีหน่วยงานใดทำเรื่องราวดังกล่าวนี้ขั้นตอนที่เป็นแบบอย่างในการดำเนินการจึงค่อนข้างที่จะมีอุปสรรคมากในการที่จะอนุมัติแต่ละขั้นตอน แต่สำหรับพวกเราเราก็ถือว่าเป็นมิติใหม่ ภายใต้การบริหารจัดการบ้านเมืองที่ดีในยุคปัจจุบันนี้ ถ้ายังรอรูปแบบเดิมเราไม่สามารถแก้ไขปัญหาได้ เมื่อสักครู่ท่านสมาชิกสภาเทศบาลหลายท่านได้อภิปรายได้ชัดเจนมากกรณีเรื่องปัญหาจราจร ในรูปแบบแบบนี้จะให้หน่วยงานใดก็ตามทีไปทำถนนเพื่อรองรับรถยนต์ไม่สามารถดำเนินการได้ ยิ่งขยายถนนมากรถยิ่งมากและก็แก้ปัญหาได้ไม่ถูกจุด ดังนั้นวิธีการก็คือถ้ามีระบบขนส่งมวลชนสาธารณะแล้วมีเครือข่ายครอบคลุมทุกพื้นที่ คนก็จะลดการใช้รถยนต์ส่วนบุคลเองโดยอัตโนมัติ เมื่อมีการลดการใช้รถยนต์ลงแล้วการจราจรก็จะเกิดความคล่องตัวมากขึ้น แน่นอนครับมันอาจจะเป็นเรื่องที่ไกลมากแต่ถ้าวันนี้ไม่เริ่มต้นนับหนึ่งที่แท้จริงก็คือเริ่มต้นจากวันนี้เป็นต้นไป ล่าสุดก็มีหน่วยงานที่สนใจยกตัวอย่างเช่นจาก เมืองฉงซิ่ง ก็คิอบริษัทฉงซิ่งที่ทำระบบขนส่งมวลชนโมโนเรลให้กับเทศบาลนครฉงซิ่งได้มาขอข้อมูลขอรายละเอียดขอผลการศึกษาของเทศบาล เพื่อสำรวจเพื่อศึกษาความเป็นไปได้ของธุรกิจ ในเบื้องต้นก็เพียงแค่พูดคุยกันในรายละเอียดและแลกเปลี่ยนกันเรื่องความสนใจและหลังจากมอบรายละเอียดผลการศึกษาไปให้เขาแล้ว เขาจะไปสำรวจถึงความเป็นไปด้านการลงทุนของธุรกิจและศึกษาของเรื่องอื่นๆที่เกี่ยวข้องและไม่เกิน 6 เดือนต่อจากนี้ไปถ้ามีความคืบหน้าก็จะกลับมาพบปะพูดคุยกัน ถ้ามีความคืบหน้าผมจะนำเรียนสาธารณะเพื่อนสมาชิกสภาเทศบาลและส่วนการงานรับทราบรวมถึงพี่น้องประชาชนว่าจะมีความคืบหน้าอย่างไร แต่โครงการที่เราเดินแน่นอนก็คือโครงการที่เป็นความร่วมมือระหว่าง5เทศบาลเพื่อขออนุมัติจัดตั้งบริษัทจำกัด ในขณะนี้ทางสนข.ได้มีการอนุมัติงบประมาณเพื่อศึกษาทบทวนระบบขนส่งมวลชนเป็นระบบรางแล้วก็ศึกษาผลกระทบสิ่งแวดล้อมด้วย ก็มีการอนุมัติงบประมาณไปแล้วตอนนี้เราทำเรื่องนี้มากว่า 4 ปี ถึงวันนี้คือการนับหนึ่งที่ชัดเจนเริ่มปรากฏ เราก็มีกำลังใจและมีความมุ่งมั่นที่จะดำเนินการนี้ต่อไป สุดท้ายเราจะได้ตอบสาธารณะได้ว่าสิ่งที่เราเดินทำได้จริงหรือไม่ เราก็จะพยายามทำอย่างเต็มที่ ขอบพระคุณเพื่อนสมาชิกสภาเทศบาลที่เข้าใจและให้การสนับสนุนครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีท่านสมาชิกสภาเทศบาลท่านใดจะอภิปรายอีกหรือไม่ (ไม่มี) ถ้าไม่มีสมาชิกท่านใดอภิปราย ดิฉันจะขอมติเลยนะคะ ท่านใดเห็นชอบการดำเนินการนอกเขตเทศบาลนครขอนแก่น โปรดยกมือ เห็นชอบ 21 เสียง งดออกเสียง (ไม่มี) ไม่มีนะคะ (สมาชิกยกมือเป็นเอกฉันท์)

**มติที่ประชุม เป็นอันว่าที่ประชุมแห่งนี้มีมติเห็นชอบ 21 เสียง** **การดำเนินการนอกเขตเทศบาลนครขอนแก่น**

 **ระเบียบวาระที่ 5 เรื่องญัตติอื่นๆ**

**นางสาวนันทวัลย์ ไกรศรีวรรธนะรองประธานสภาเทศบาล ทำหน้าที่ ประธานสภาเทศบาล**

มีสมาชิกสภาเทศบาลท่านใดจะอภิปรายหรือไม่ค่ะ ขอเรียนเชิญคุณสุพัฒน์ พงษ์เพียจันทร์ ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

 ขอขอบคุณท่านประธานสภาเทศบาลที่เคารพ เพื่อนสมาชิกสภาเทศบาล เพื่อนพนักงานข้าราชการ ผู้สังเกตการณ์ประธานชุมชน ผมมีประเด็นฝากผู้บริหารเกี่ยวกับงานจราจรช่วงเร่งด่วนเป็นหน้าที่ของตำรวจจราจร แต่ช่วงเย็นๆอาจจะมีขาดตอนดูแล ช่วงตอนเย็นนครขอนแก่นเรารถติดมาก ขอฝากด้วยครับ หลังตลาดไนท์บาร์ซ่า รู้สึกว่าไฟแดงจะมีปัญหาฝากประธานสภาเทศบาลไปหาผู้บริหารให้ประสานจราจรให้ด้วยครับ ประเด็นต่อมาอยากฝากท่านประธานสภาเทศบาลไปยังผู้บริหาร เกี่ยวเนื่องกับการบริการจัดการของเทศบาลนครขอนแก่น ผมก็มั่นใจว่าพนักงานข้าราชการของพวกเราตั้งใจทำงาน มี 2 ประเด็นคือ 1.การเลือกตั้งประธานชุมชนมาใหม่บางเรื่องท่านอาจจะไม่ได้สัมผัสถึงเรื่องการบริหารจัดการประธานชุมชนกับชุมชน การสาธารณูปโภคทุกอย่างเราน่าจะทำความเข้าใจจะต่ออย่างไรถึงจะต่อเนื่อง ประเด็นที่2.ผมไม่ได้ต่อว่าข้าราชการพนักงานหลายคนก็ตั้งใจทำงาน ตอนนี้งานหลายเรื่องที่ประธานชุมชนหรือชุมชนประสานมายังเทศบาลช้ามาก รับงานจากสมาชิกสภาเทศบาลบ้าง รับงานจากชุมชนบ้าง น่าจะมีการออกไปตรวจสอบดำเนินการ อันนี้ฝากด้วยครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

 มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดอภิปรายขอเรียนเชิญท่านนายกเทศมนตรี ค่ะ

**นายธีระศักดิ์ ฑีฆายพันธุ์ นายกเทศมนตรีนครขอนแก่น**

กราบเรียนท่านประธานสภาเทศบาลครับ ขอบคุณครับสำหรับคำแนะนำสัญญาณไฟจราจร เข้าใจว่าน่าจะเป็นสี่แยกรื่นรมย์ตัดหน้าเมือง ก็ให้ทางสำนักปลัดเทศบาลรับเรื่องไปในการประสานกับเจ้าหน้าที่ตำรวจจราจรเพื่อหารือแนวทางการแก้ไข การเลือกตั้งประธานชุมชนที่มีการเปลี่ยนแปลงในบางครั้งก็อาจจะมีการเปลี่ยนแปลงประธานชุมชนใหม่ ซึ่งไม่เข้าใจระบบการเข้ามารับงานก็อาจจะขาดความต่อเนื่อง เดิมทีเราก็มีการมอบหมายสำนักสวัสดิการสังคม สำนักปลัดเทศบาล โดยเฉพาะอย่างยิ่งยิ่งสำนักสวัสดิการสังคมเป็นต้นเรื่องอยู่แล้วว่า ให้มีการนิเทศงานให้กับประธานใหม่เพื่อให้เข้าใจวิธีการทำงานกับเทศบาลจะได้เกิดความต่อเนื่องและแก้ไขปัญหาความขาดตอนความต่อเนื่องระหว่างประธานเก่ากับประธานใหม่ก็อาจจะมีการทบทวนเรื่องนี้ ผมคงจะต้องไปดูเองเมื่อมีการเปลี่ยนแปลงประธานใหม่แล้วเรามีมาตรฐานการปฏิบัติอย่างไร เพราะหลายประธานกว่าจะเข้าใจระบบและระเบียบก็ใช้เวลาเป็นปี ผมจะกลับไปทบทวนดูครับ ขอบคุณครับสำหรับข้อเสนอและจะรับไปปฏิบัติครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

มีท่านสมาชิกสภาเทศบาลท่านใดจะเสนอเรื่องอื่นๆ หรือไม่ ขอเชิญเลยนะคะ (ไม่มี) ถ้าไม่มี ดิฉันขอขอบคุณท่านคณะผู้บริหาร สมาชิกสภาเทศบาลทุกท่าน เจ้าหน้าที่ทุกคนที่ได้ให้เกียรติมาเข้าร่วมประชุมในวันนี้ และขอบคุณประชาชนที่มาฟังการประชุม ขอขอบคุณและขอปิดประชุม

**เลิกประชุมเวลา 10.45 น.**

(ลงชื่อ) วารุณี มีอนันต์ ผู้บันทึกรายงานการประชุม

 (นางวารุณี มีอนันต์)

 เจ้าหน้าที่บริหารงานทั่วไป 5

(ลงชื่อ) อมรา โกศลสุรภูมิ ผู้ตรวจรายงานการประชุม

 (นางสาวอมรา โกศลสุรภูมิ)

 หัวหน้าฝ่ายการประชุมและกิจการสภา

(ลงชื่อ) อดิศักดิ์ สมจิตต์ ผู้ตรวจรายงานการประชุม

 (นายอดิศักดิ์ สมจิตต์)

 หัวหน้าสำนักปลัดเทศบาล

(ลงชื่อ) สุภัฐวิทย์ ธารชัย ผู้ตรวจ / ทาน

 (นายสุภัฐวิทย์ ธารชัย)

 ปลัดเทศบาลนครขอนแก่น

 เลขานุการสภาเทศบาลนครขอนแก่น

 **คณะกรรมการตรวจรายงานการประชุมสภาเทศบาลตรวจแล้วถูกต้อง**

 (ลงชื่อ) สมภพ วงศ์ก่อ ประธานกรรมการ

 (นายสมภพ วงศ์ก่อ)

 สมาชิกสภาเทศบาลนครขอนแก่น

 (ลงชื่อ) นริสศรา เรืองศร กรรมการ

 (นางสาวนริสศรา เรืองศร)

 สมาชิกสภาเทศบาลนครขอนแก่น

(ลงชื่อ) วรินทร์ เอกบุรินทร์ กรรมการ

 (นายวรินทร์ เอกบุรินทร์)

 สมาชิกสภาเทศบาลนครขอนแก่น

(ลงชื่อ) ภาสิณี ธีรภานุ กรรมการ

 (นางสาวภาสิณี ธีรภานุ)

 สมาชิกสภาเทศบาลนครขอนแก่น

(ลงชื่อ) ปฎลชัย พัฒน์ดำรงจิตร กรรมการ

 (นายปฎลชัย พัฒน์ดำรงจิตร)

 สมาชิกสภาเทศบาลนครขอนแก่น